A Tanács 2315/96/EK rendelete
(1996. november 25.)
a 3030/93/EGK rendelet 1. cikkének (7) bekezdése értelmében a textil- és ruházati termékeknek az 1994. évi Általános Vám- és Kereskedelmi Egyezménybe 1998. január 1-jén beépítendő jegyzékének létrehozásáról, valamint a 3030/93/EGK rendelet X. mellékletének és a 3285/94/EK rendelet II. mellékletének módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 113. cikkére,
tekintettel a meghatározott textiltermékek harmadik országokból történő behozatalának közös szabályairól szóló, 1993. október 12-i 3030/93/EGK tanácsi rendeletre [1],
tekintettel a Bizottság javaslatára,
mivel az Európai Közösség megkötötte a Kereskedelmi Világszervezetet (a továbbiakban: WTO) létrehozó megállapodást [2], amelynek a textil- és ruházati megállapodás (a továbbiakban: TRM) a mellékletét képezi;
mivel a TRM 2. cikke (8) bekezdésének a) pontja és (11) bekezdése alapján a Közösség köteles egyfelől 1998. január 1-jén beépíteni a GATT rendes szabályai és fegyelmi rendszerébe azokat a termékeket, amelyek 1990-ben az TRM hatálya alá tartozó valamennyi textil- és ruházati termék közösségi behozatala teljes mennyiségének nem kevesebb, mint 17 %-át tették ki, másfelől e termékek jegyzékéről a WTO textil megfigyelő testületét 1997. január 1-je előtt értesíteni;
mivel a beépítendő termékek kiválasztásában a Tanácsot számos tényező vezérelte, beleértve a terméknek a közösségi ipar szempontjából fennálló érzékenysége és regionális összetevői, különösen a gazdasági versenyképesség és a foglalkoztatási helyzet vonatkozásában, a termékkel kapcsolatos mennyiségi korlátozások hatékonysága, a közösségi ipar alkalmazkodási képessége azon termékek megnövekedett versenyéhez, amelyek jelenleg egy vagy több szállító ország vonatkozásában mennyiségi korlátozás alá esnek, a tízéves átmeneti időszak egészében elfogadható gyorsaságú ipari alkalmazkodás ösztönzésének vágya, a fogyasztókra, valamint a harmadik országokra gyakorolt hatások és a textil- és ruházati termékek közösségi behozatali rendszere egyszerűsítésének lehetősége;
mivel e tekintetben figyelembe vették a Bizottságnak az Európai Közösségek Hivatalos Lapjában közzétett beadványokra vonatkozó felhívására [3] válaszoló érdekelt felektől beérkezett beadványokat;
mivel a 3030/93/EGK rendelet X. mellékletében szereplő termékek jegyzékét az 1998. január 1-jén beépítendő termékek kizárásával módosítani kell;
mivel a behozatal közös szabályairól, valamint az 518/94/EK rendelet hatályon kívül helyezéséről szóló, 1994. december 22-i 3285/94/EK tanácsi rendelet [4] II. mellékletében szereplő, a rendes GATT szabályok és fegyelme hatálya alá tartozó textil- és ruházati termékek jegyzékét a GATT rendes szabályai alapján beépítendő termékek 1998. január 1-jétől történő felvétele érdekében módosítani kell,
ELFOGADTA EZT A RENDELETET:
1. cikk
(1) A GATT rendes szabályaiba 1998. január 1-jétől beépítendő termékeket e rendelet I. melléklete sorolja fel.
(2) A 3030/93/EGK rendelet X. melléklete helyébe 1998. január 1-jétől az e rendelet II. mellékletében található melléklet lép.
(3) A 3285/94/EK rendelet II. melléklete helyébe 1998. január 1-jétől az e rendelet III. mellékletében található melléklet lép.
2. cikk
Ez a rendelet az Európai Közösségek Hivatalos Lapjában való kihirdetését követő első napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1996. november 25-én.